“แอร์พอร์ต ลิงก์”เพิ่มเที่ยวรถเช้า-เย็น ส่งเสริมปชช.ใช้ขนส่งสาธารณะ ลดมลพิษทางอากาศ
"แอร์พอร์ล ลิงก์" เพิ่มเที่ยวรถเช้า-เย็น ส่งเสริมปชช.ใช้บริการขนส่งสาธารณะลดมลพิษทางอากาศ เล็งปรับความถี่ในการเดินรถเร็วขึ่้น
17 ม.ค. 2562

นายสุเทพ พันธุ์เพ็ง กรรมการผู้อำนวยการใหญ่ บริษัท รถไฟฟ้า ร.ฟ.ท. จำกัด ผู้ให้บริการรถไฟฟ้า แอร์พอร์ต เรล ลิงก์ เปิดเผยว่า หลังจากที่มีรถไฟฟ้าพร้อมให้บริการในระบบครบทั้ง 9 ขบวน รวมทั้งเพื่อเป็นการส่งเสริมให้ประชาชนหันมาใช้บริการขนส่งสาธารณะเพื่อลดมลพิษในอากาศ ตามนโยบายของรัฐบาลและกระทรวงคมนาคม One Transport ปลอดฝุ่น PM2.5 “คมนาคมรวมใจ ช่วยลดฝุ่น เพื่อความสุข สุขภาพดี ของประชาชน”
ดังนั้น บริษัทจึงได้พิจารณาดำเนินการปรับเพิ่มจำนวนเที่ยวในการให้บริการรถไฟฟ้าช่วงเวลาเร่งด่วนเช้า – เย็น ซึ่งมีผู้โดยสารต้องการใช้บริการเป็นจำนวนมาก ช่วงเวลาละ 3 เที่ยว เพื่อให้ผู้โดยสารได้รับความสะดวก และรวดเร็วในการใช้บริการเพิ่มมากขึ้น
ทั้งนี้จะทำให้จากเดิมในช่วงเวลาเร่งด่วนเช้าที่มีรถเสริมจำนวน 7 เที่ยวเพิ่มเป็น 10 เที่ยว และในช่วงเวลาเร่งด่วนเย็น 4 เที่ยวเพิ่มเป็น 7 เที่ยว นอกจากนี้บริษัทยังเตรียมพิจารณาปรับความถี่ในการเดินรถให้เร็วขึ้นจากเดิม เพื่อให้สามารถรองรับกับความต้องการใช้บริการของผู้โดยสารที่เพิ่มขึ้นอยากมากในปัจจุบันได้